
PARLAMENTUL ROMÂNIEI

CAMERA DEPUTAŢILOR
Comisia pentru drepturile omului, culte                           Bucureşti, 13 mai 2014                   

şi problemele minorităţilor naţionale                                              PL-X 251/2014
                             Domnului deputat



         Bogdan Liviu CIUCĂ     

           Preşedintele Comisiei juridice, de disciplină şi imunităţi 

AVIZ
asupra Proiectului de Lege pentru modificarea şi completarea art.11 din Legea nr.21 din 1 martie 1991 a cetăţeniei române

            În conformitate cu prevederile art.95 din Regulamentul Camerei Deputaţilor, republicat, Biroul Permanent a trimis Comisiei pentru drepturile omului,  culte  şi  problemele minorităţilor naţionale, cu adresa nr. PL-X 251 din 5 mai 2014, spre dezbatere şi avizare, Proiectul de Lege pentru modificarea şi completarea art.11 din Legea nr.21 din 1 martie 1991 a cetăţeniei române, înregistrat cu nr. 4c-5/335/06.05 2014.
           Camera Deputaţilor este Cameră decizională.
           Obiectul de reglementare al propunerii legislative este modificarea art. 11 din Legea nr. 21/1991 a cetăţeniei, prin introducerea unui nou alineat, alin. (3):

„Persoanele de etnie română aparţinând minorităţilor naţionale, minorităţilor lingvistice sau grupurilor etnice existente în alte state, indiferent de etnonimul folosit, care cunosc limba română, li se poate acorda, la cerere, cetăţenia română, cu posibilitatea păstrării cetăţeniei străine şi stabilirea domiciliului în ţara sau cu menţinerea acestuia în străinătate, dacă îndeplinesc condiţiile prevăzute de art. 8 alin (1) lit. b, c şi e”.

           În şedinţa din  6 mai 2014, membrii comisiei au examinat propunerea legislativă, în conformitate cu prevederile art.61 din Regulamentul Camerei Deputaţilor. În calitate de invitat a participat doamna prof. dr. Irina  Moroianu Zlătescu, director al Institutului Român pentru Drepturile Omului (IRDO), care a susţinut adoptarea acestei iniţiative, cu următoarele observaţii: „Potrivit art. 5 din Convenţia Europeană asupra Cetăţeniei, „reglementările unui stat referitoare la cetăţenie nu trebuie să conţină deosebiri sau să includă practici care să constituie o discriminare bazată pe sex, religie, rasă, culoare sau origine naţională sau etnică”. În acest context, introducerea unei prevederi în cuprinsul legislaţiei române, în virtutea căreia etnicii români ar beneficia de tratament preferenţial pentru obţinerea cetăţeniei române ar echivala cu reglementarea unei proceduri discriminatorii de dobândire a cetăţeniei române, în funcţie de originea etnică, ceea ce contravine art. 5 din Convenţie. O astfel de reglementare ar putea viza mai degrabă Legea 299/2007 privind sprijinul acordat românilor de pretutindeni, Legea nr. 21/1991 reglementând legătura juridică dintre România şi persoana care solicită cetăţenia română.”
În urma dezbaterilor, membrii Comisiei au hotărât, cu majoritate de voturi, să îi acorde aviz favorabil. 
          În raport de obiectul şi conţinutul său, propunerea legislativă face parte din categoria legilor organice.
                                                                         PREŞEDINTE,

                                                                        Deputat

                                                                            Nicolae Păun
Întocmit: Consilier parlamentar dr. Marcela Monica STOICA        

